CELEX: 32008D0824
Language: et
Date: 2008-10-22 00:00:00
Title: 2008/824/EÜ: Komisjoni otsus, 22. oktoober 2008 , millega asutatakse Euroopa klastripoliitika eksperdirühm

30.10.2008   
            
            
               ET
            
            
               Euroopa Liidu Teataja
            
            
               L 288/7
            
         
      KOMISJONI OTSUS,
   22. oktoober 2008,
   millega asutatakse Euroopa klastripoliitika eksperdirühm
   (2008/824/EÜ)
   EUROOPA ÜHENDUSTE KOMISJON,
   võttes arvesse Euroopa Ühenduse asutamislepingut,
   ning arvestades järgmist:
   
               (1)
            
            
               Euroopa Ühenduse asutamislepingu artikliga 157 on ühendusele ja liikmesriikidele tehtud ülesandeks tagada ühenduse tööstuse konkurentsivõimeks vajalikud tingimused ning edendada innovatsiooni, teadustegevuse ja tehnoloogia arendamise poliitika tööstusliku potentsiaali paremat ärakasutamist.
            
         
               (2)
            
            
               Euroopa Parlamendi ja nõukogu 24. oktoobri 2006. aasta otsuse 1639/2006/EÜ (millega kehtestatakse konkurentsivõime ja uuendustegevuse raamprogramm (2007–2013) (1) artiklis 13 kutsutakse üles tegutsema valdkonnakohase uuendustegevuse, -keskmete (käesolevas tekstis edaspidi „klastrid”), -võrkude, avaliku sektori ja erasektori uuendusalase partnerluse ja asjakohaste rahvusvaheliste organisatsioonidega toimuva koostöö ning uuendustegevuse juhtimise edendamiseks.
            
         
               (3)
            
            
               Komisjon tunnistab oma teatises „Teadmiste rakendamine praktikas: ELi laiapõhjaline innovatsioonistrateegia”, (2) et konkurentsivõime ja uuendustegevuse puhul toimivad klastrid olulise vahendina ettevõtjate, teadusasutuste ja ressursside vahelise lõhe vähendamisel ja viivad seega teadmisi kiiremini turule; samas teatises esitab komisjon üleskutse poliitika strateegiliseks suunamiseks ja koostööks.
            
         
               (4)
            
            
               Konkurentsivõime nõukogu määratles oma 4. detsembri 2006. aasta järeldustes klastreid kui ühte üheksast peamisest strateegilisest prioriteedist Euroopa laiapõhjalise innovatsioonistrateegia rakendamisel.
            
         
               (5)
            
            
               13. ja 14. märtsil 2008. aastal kokku tulnud Euroopa Ülemkogu rõhutas oma järeldustes, et innovatsiooni raamtingimusi tuleks paremini koordineerida teaduse ja tööstuse vahelise täiustatud seose ja maailmatasemel innovatsiooniklastrite kaudu ning piirkondlike klastrite ja võrgustike arendamise abil.
            
         
               (6)
            
            
               Euroopa klastreid käsitlev memorandum, mis sai alguse Stockholmis 22. ja 23. jaanuaril 2008 teemal „Innovatsioon ja klastrid” toimunud Euroopa eesistujariigi konverentsil ja millele kirjutas alla üle 70 riikliku ja piirkondliku asutuse ja ameti, tähistas olulist sammu klastrite tegevuse arendamise edasiseks soodustamiseks.
            
         
               (7)
            
            
               Euroopa klastrite liit (European Cluster Alliance), mis ühendab praegu terves Euroopas üle 70 partnerorganisatsiooni, oli esimene samm ELi-ülese klastritevahelise koostöö suunas.
            
         
               (8)
            
            
               Regioonide Komitees 19. juunil 2008 vastu võetud arvamuses (klastrite ja klastripoliitika kohta) esitatakse üleskutse moodustada kõrgetasemeline klastrite eksperdirühm, mis on platvormiks klastreid käsitleva üldise strateegilise raamistiku rakendamisega seotud küsimuste arutamiseks.
            
         
               (9)
            
            
               Komisjoni teatises „Teel Euroopa Liidus asuvate maailmatasemel klastrite suunas: laiapõhjalise innovatsioonistrateegia rakendamine” (3) peetakse Euroopa klastripoliitika eksperdirühma loomist poliitilise tegevuskava kontekstis oluliseks sammuks, millega toetatakse maailmatasemel klastreid ELis.
            
         
               (10)
            
            
               Seega on vaja asutada Euroopa klastripoliitika eksperdirühm ning määratleda selle ülesanded ja struktuur.
            
         
               (11)
            
            
               Eespool nimetatud eesmärkide saavutamiseks on komisjonil vaja kasutada poliitikakujundajate ja klastrite arendamise valdkonna ekspertide teadmisi.
            
         
               (12)
            
            
               Euroopa klastripoliitika eksperdirühm peaks klastripoliitika kohta teavet jagama, et täiendavalt uurida, kuidas aidata liikmesriikidel Euroopa Liidu maailmatasemel klastrite ülesehitamist toetada.
            
         
               (13)
            
            
               Euroopa klastripoliitika eksperdirühm peaks koosnema kõrgelt kvalifitseeritud liikmetest, kellel on kogemused ja pädevus konkurentsivõime ja innovatsioonipoliitika valdkonnas ning väga hea ülevaade klastrite rollist ja funktsioonidest majanduse arengus.
            
         
               (14)
            
            
               Euroopa klastripoliitika eksperdirühma liikmete jaoks tuleks ette näha teabe avaldamise eeskirjad, ilma et see piiraks komisjoni turvaeeskirju, mis on sätestatud komisjoni otsuse 2001/844/EÜ, ESTÜ, Euratom (4) lisas.
            
         
               (15)
            
            
               Euroopa klastripoliitika eksperdirühma liikmete isikuandmete kogumisel, töötlemisel ja avaldamisel tuleks lähtuda Euroopa Parlamendi ja nõukogu 18. detsembri 2000. aasta määrusest (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta. (5)
               
            
         
               (16)
            
            
               Käesoleva otsuse rakendamiseks on otstarbekas määrata ajavahemik. Komisjon kaalub sobival ajal selle ajavahemiku pikendamist,
            
         ON TEINUD JÄRGMISE OTSUSE:
   Artikkel 1
   Euroopa klastripoliitika eksperdirühm
   Komisjon moodustab Euroopa klastripoliitika eksperdirühma (edaspidi „rühm”).
   Artikkel 2
   Ülesanded
   Rühmal on järgmised ülesanded:
   
               a)
            
            
               parandada komisjoni ja liikmesriikide arusaama tänapäevastest poliitilistest reageeringutest seoses klastrialase pädevuse toetamisega;
            
         
               b)
            
            
               määrata kindlaks ja analüüsida täiendavalt edukaid ja edutuid tavasid klastrite toetamisel ning anda soovitusi selle kohta, kuidas ühenduses klastripoliitikat paremini kujundada;
            
         
               c)
            
            
               hinnata rahvusvahelisi klastrite kujundamise trende ja teha kindlaks klastripoliitika tulevased väljakutsed seoses üleilmastumisega;
            
         
               d)
            
            
               uurida võimalikke vahendeid riikidevahelises klastrite koostöös esinevate takistuste kõrvaldamiseks;
            
         
               e)
            
            
               analüüsida klastreid toetavate peamiste ühenduse tasandi poliitiliste põhimõtete ja rahastamisvahendite vastastikust täiendavust, teha järeldusi ja anda soovitusi;
            
         
               f)
            
            
               teha koostööd Euroopa klastrite liiduga ja ühineda võimaluse korral ka muude algatustega klastrite ja klastripoliitika toetamiseks ning teha järeldused nende praktilistest kogemustest;
            
         
               g)
            
            
               teha liikmete ametiaja jooksul kuni kolm õppekülastust, mille eesmärk on õppida rahvusvahelistest kogemustest;
            
         
               h)
            
            
               teha koostööd eesmärgiga avalikustada arutelud ja ühised tähelepanekud;
            
         
               i)
            
            
               esitada asutamisele järgnenud üheksa kuu möödumisel komisjonile vahearuanne ja ametiaja lõpus lõpparuanne, milles võetakse kokku tööülesannete täitmisel saavutatud edu ja soovitused. Lõpparuanne tuleks teha üldsusele kättesaadavaks.
            
         Rühma eesistuja osaleb asjakohastel konverentsidel ja üritustel, mille käigus tutvustatakse rühma peamisi tähelepanekuid.
   Artikkel 3
   Koosseis – ametisse nimetamine
   1.   Komisjon määrab rühma liikmed tippspetsialistide hulgast, kes on pädevad artikli 2 lõikes 2 loetletud valdkondades ja kes on vastanud kandideerimiskutsele. Komisjoni esindaja võib vajaduse korral kutsuda eksperdirühma töös osalema päevakorda kantud valdkonnas pädevaid eksperte või vaatlejaid.
   2.   Rühm koosneb maksimaalselt 20 liikmest.
   3.   Rühma liikmed määratakse ametisse 18 kuuks.
   4.   Liikmed nimetatakse ametisse isikuliselt ja nad nõustavad komisjoni välistest mõjudest sõltumatult.
   5.   Rühma liikmed jäävad ametisse kuni nende asendamiseni või nende volituste lõppemiseni.
   6.   Liikmed, kes ei suuda enam eksperdirühma aruteludele tõhusalt kaasa aidata, astuvad tagasi või ei täida käesoleva artikli lõikes 4 või asutamislepingu artiklis 287 sätestatud tingimusi, võidakse ülejäänud ametiajaks asendada.
   7.   Liikmed, kes on ametisse nimetatud isikuliselt, kirjutavad igal aastal alla kohustusele tegutseda lähtuvalt avalikest huvidest ning avaldusele erapooletust kahjustada võivate huvide puudumise või olemasolu kohta.
   8.   Isikuliselt määratud liikmete nimed avaldatakse ettevõtluse ja tööstuse peadirektoraadi veebilehel ning Euroopa Liidu Teataja C-seerias. Liikmete nimesid kogutakse, töödeldakse ja avaldatakse vastavalt määrusele (EÜ) nr 45/2001.
   Artikkel 4
   Töökorraldus
   1.   Komisjon nimetab rühma eesistuja.
   2.   Rühma töös osalemisel saadud teavet, mis komisjoni arvates on konfidentsiaalne, ei tohi avaldada; käesolev säte ei piira otsuse 2001/844/EÜ, ESTÜ, Euratom lisas sätestatud turvaseeskirjade rakendamist.
   3.   Rühm kohtub üldjuhul komisjoni tööruumides vastavalt komisjoni kehtestatud korrale ja ajakavale. Komisjon tagab rühmale sekretariaaditeenused. Komisjoni ametnikud, kes tunnevad menetluse vastu huvi, võivad osaleda rühma koosolekutel.
   4.   Rühm võtab oma töökorra vastu komisjoni poolt vastu võetud standardse töökorra standardeeskirjade alusel.
   5.   Komisjon võib avaldada või Internetis kättesaadavaks teha rühma koostatud kokkuvõtteid, järeldusi, osalisi järeldusi või töödokumente asjaomase dokumendi algkeeles.
   Artikkel 5
   Koosolekute kulud
   Komisjon hüvitab rühma liikmetele rühma tegevusega seotud reisi- ja vajaduse korral elamiskulud vastavalt komisjoni välisekspertide kulude hüvitamise korrale.
   Rühma liikmed ei saa oma osutatud teenuste eest tasu.
   Koosolekute kulud hüvitatakse aastaeelarve piires, mille eraldavad rühmale asjaomased komisjoni talitused.
   Artikkel 6
   Aegumine
   Käesoleva otsuse kehtivusaeg lõpeb 30. juunil 2011.
   
      Brüssel, 22. oktoober 2008
      
         
            Komisjoni nimel
         
         
            asepresident
         
         Günter VERHEUGEN
         
      
   
   
      (1)  ELT L 310, 9.11.2006, lk 15.
   
      (2)  KOM(2006) 502 lõplik, 13.9.2006.
   
      (3)  KOM(2008) 652, 17.10.2008.
   
      (4)  EÜT L 317, 3.12.2001, lk 1.
   
      (5)  EÜT L 8, 12.1.2001, lk 1.
   
      LISA
      Euroopa klastripoliitika eksperdirühm
      PÄDEVUS
      1.   Taust
      Klastrite kõrgetasemeline nõuanderühm asutati 2006. aasta detsembris Europe INNOVA algatuse käigus eesmärgiga juhtida klastripoliitika teemalisi arutelusid Euroopas ja töötada välja klastrialaste ühismeetmete tegevuskava, millega tugevdada riikidevahelist koostööd. Rühma juhtimisel koostati Euroopa klastreid käsitlev memorandum, (1) mis algatati Stockholmis 22.–23. jaanuaril 2008 teemal „Innovatsioon ja klastrid” toimunud Euroopa eesistujariigi konverentsil ja millele kirjutas alla üle 70 riikliku ja piirkondliku asutuse ja ameti.
      17. oktoobril 2008 vastu võetud teatises „Teel Euroopas Liidus asuvate maailmatasemel klastrite poole: laiapõhjalise innovatsioonistrateegia rakendamine” (2) on ette nähtud, et tuleb asutada Euroopa klastripoliitika eksperdirühm, kes aitaks liikmesriikidel välja töötada strateegilisema visiooni kriitilise massi ja maailmatasemel pädevuse saavutamiseks. Kõnealune eksperdirühm luuakse praegu tegutseva klastrite kõrgetasemeline nõuanderühma asemele; samuti tõhustatakse rühma profiili ja nähtavust.
      2.   Euroopa klastripoliitika eksperdirühma volitused
      Euroopa klastripoliitika eksperdirühma tegevuse eesmärk on klastripoliitika kohta teabe jagamine, et täiendavalt uurida, kuidas aidata liikmesriikidel Euroopa Liidu maailmatasemel klastrite ülesehitamist toetada.
      Rühma ülesanded on:
      
                  —
               
               
                  parandada komisjoni ja liikmesriikide arusaama tänapäevastest poliitilistest reageeringutest seoses klastrialase pädevuse toetamisega;
               
            
                  —
               
               
                  määrata kindlaks ja analüüsida täiendavalt edukaid ja mitteedukaid tavasid klastrite toetamisel ning anda soovitusi selle kohta, kuidas ühenduses klastripoliitikat paremini kujundada;
               
            
                  —
               
               
                  hinnata rahvusvahelisi klastrite kujundamise trende ja teha kindlaks klastripoliitika tulevased väljakutsed seoses üleilmastumisega;
               
            
                  —
               
               
                  uurida võimalikke vahendeid riikidevahelises klastrite koostöös esinevate takistuste kõrvaldamiseks;
               
            
                  —
               
               
                  analüüsida klastreid toetavate peamiste ühenduse tasandi poliitiliste põhimõtete ja rahastamisvahendite vastastikust täiendavust, teha järeldusi ja anda soovitusi;
               
            
                  —
               
               
                  teha koostööd Euroopa klastrite liiduga ja ühineda võimaluse korral ka muude algatustega klastrite ja klastripoliitika toetamiseks ning teha järeldused nende praktilistest kogemustest;
               
            
                  —
               
               
                  teha liikmete ametiaja jooksul kuni kolm õppekülastust, mille eesmärk on õppida rahvusvahelistest kogemustest;
               
            
                  —
               
               
                  teha koostööd eesmärgiga avalikustada arutelud ja ühised tähelepanekud;
               
            
                  —
               
               
                  esitada asutamisele järgnenud üheksa kuu möödumisel komisjonile vahearuanne ja kogu ametiaja lõpus lõpparuanne, milles võetakse kokku tööülesannete täitmisel saavutatud edu ja soovitused. Lõpparuanne tuleks teha üldsusele kättesaadavaks.
               
            Rühma eesistuja osaleb asjakohastel konverentsidel ja üritustel, mille käigus tutvustatakse rühma tegevuse tulemusi ja peamisi tähelepanekuid. Aruanded ei kajasta komisjoni talituste arvamusi.
      3.   Koosseis ja töökorraldus
      3.1.   Koosseis
      Euroopa klastripoliitika eksperdirühm koosneb 20 kõrgelt kvalifitseeritud liikmest, kellel on kogemused ja pädevus konkurentsivõime ja innovatsioonipoliitika valdkonnas. Rühma liikmed esindavad kõrgetasemelisi poliitiliste otsuste tegijaid, ettevõtjaid, teadusasutusi ja kõrgkoole.
      Euroopa Liidu institutsioonide esindajad võivad rühma kohtumistel ja tegevustes osaleda vaatlejana.
      3.2.   Kandideerimiskutse
      Rühm moodustatakse avatud kandideerimiskutse alusel, millele saadetud taotlused peavad olema nõuetekohaselt esitatud ja tõestama liikmekandidaadi motiveeritust, kirjeldades põhjuseid, miks ta rühmas soovib osaleda. Ekspertide valimisel lähtutakse järgmistest kriteeriumidest:
      
                  —
               
               
                  Liikmetel peavad olema silmapaistvad teadmised ja kogemused konkurentsivõime ja innovatsioonipoliitika valdkonnas piirkondlikul, riiklikul ja ühenduse tasandil ning väga hea ülevaade klastrite rollist majanduse arengus selle tagamiseks, et nende koostatavad analüüsid ja soovitused on teostatavad ja et nende puhul peetakse kinni ELi institutsionaalsest ja õiguslikust raamistikust.
               
            
                  —
               
               
                  Liikmetel peaksid olema põhjalikud kogemused seoses Euroopa küsimuste ning rahvusvahelises keskkonnas töötamisega.
               
            
                  —
               
               
                  Liikmed peavad valdama nii kõnes kui kirjas inglise keelt tasemel, mis võimaldab neil osaleda aruteludes ja aruannete ettevalmistamises.
               
            Huvitatud pooltelt saadud taotlustele peab olema lisatud materjal, mis tõestab kandidaadi vastavust eespool esitatud tingimustele.
      Rühma liikmed määratakse ametisse 18 kuuks. Kui valitud ekspert ei ole rühma moodustamise hetkel või rühma tegutsemisaja jooksul kättesaadav, valib komisjon sobiva asendaja kandideerimiskutse alusel esitatud sobivate taotluste hulgast.
      3.3.   Rühma koosseisu lõplik kindlaksmääramine
      Komisjon määrab rühma lõpliku koosseisu kindlaks kandideerimiskutsele vastuseks laekunud taotluste põhjal.
      Komisjon teeb oma valiku soovitatud ekspertide hulgast, kes kõige paremini kehastavad rühma ülesannetega hõlmatud küsimustega tegelemiseks vajalikku pädevust ning kellel on muu hulgas tõestatud eelnev kogemus sellistele küsimustele lahenduste pakkumises või selliste lahenduste rakendamises oma juhtkonnas, organisatsioonis, tööstusühenduses või tööstusharus.
      Lisaks püüab komisjon saadud taotluste põhjal tagada laia geograafilise esindatuse, meeste ja naiste tasakaalustatud osalemise ning eri sidusrühmade asjakohase esindatuse.
      3.4.   Rühma eesistuja
      Komisjon võtab rühma eesistuja ametisse nimetamisel arvesse seda, millisel määral valitud isik usutavalt esindab kõige olulisemate sidusrühmade huve, osaleb klastripoliitika seisukohtade määratlemises/kujundamises ülesannetega hõlmatud küsimustes ning omab nõutavat pädevust. Komisjon nimetab rühma eesistuja ametisse 18 kuuks.
      3.5.   Töökorraldus
      Rühm kohtub neli korda ning neid kohtumusi juhib rühma eesistuja. Välislepingupartner tagab rühmale sekretariaaditeenused. Välislepingupartner osutab rühmale haldusabi, mis hõlmab koosolekute ja õppekülastuste korraldamist, sise- ja välissuhtluse hõlbustamist ning liikmete reisi- ja majutuskulude hüvitamist. Lisaks vastutab sekretariaat tegevuse lõpetamist tähistava avaliku ürituse korraldamise ning lõpparuande lõpetamise ja levitamise eest. Rühma aruteludes osalemisel saadud teavet, mis on komisjoni arvates konfidentsiaalne, ei tohi avaldada.
      3.6.   Kestus
      Rühma ülesanded viiakse lõpule 18 kuu jooksul.
      3.7.   Rühmaliikmete kulud
      Komisjon korraldab välislepingupartneri valimiseks pakkumiskutse; välislepingupartner vastutab rühmale sekretariaaditeenuste osutamise eest ja hüvitab kõnealuse teenuselepingu raames rühmaliikmete kantud reisi- ja majutuskulud, mis on seotud rühma tegevusega.
      
         (1)  Euroopa klastreid käsitleva memorandumi tekst on kättesaadav järgmisel veebilehel: http://www.proinno-europe.eu/NWEV/uploaded_documents/European_Cluster_Memorandum.pdf
      
         (2)  KOM(2008) 652, 17.10.2008.